ໃນຕອນບ່າຍ ວັນທີ 22 ທັນວາ 2017 ນີ້, ຄະນະຊາວໜຸ່ມປະຊາຊົນປະຕິວັດລາວ ມະຫາວິທະຍາໄລແຫ່ງຊາດ ໄດ້ຈັດກອງປະຊຸມສ່ອງແສງໄຕມາດທີ IV ປະຈໍາປີ 2017 ທີ່ ຄະນະວິສະວະກໍາສາດ ໂດຍການເປັນປະທານຂອງ ສະຫາຍ ຮສ. ໂພສີ ທິບດາວັນ ຄະນະພັກມະຫາວິທະຍາໄລແຫ່ງຊາດ ຜູ້ຊີ້ນຳວຽກງານຊາວໜຸ່ມ, ສະຫາຍ ພຽງສະໜິດ ຈັນທະວີໄຊ ເລຂາຄະນະບໍລິຫານງານຊາວໜຸ່ມ ມະຫາວິທະຍາໄລແຫ່ງຊາດ, ມີບັນດາ ເລຂາ-ຮອງເລຂາ ຄະນະບໍລິຫານຊາວໜຸ່ມ ຈາກ 14 ຮາກຖານ ເຂົ້າຮ່ວມຈຳນວນ 35 ສະຫາຍ.
ໃນໂອກາດນີ້, ສະຫາຍ ປອ. ສຸລິພັນ ກັນນິຖາ ຄະນະພັກຮາກຖານ ຄະນະວິສະວະກໍາສາດ ຜູ້ຊີ້ນໍາວຽກງານຊາວໜຸ່ມ ໄດ້ລາຍງານຜົນການເຄື່ອນໄຫວທີ່ພົ້ນເດັ່ນ ໃນໄຕມາດທີ IV ປະຈໍາປີ 2017 ຂອງ ຄະນະບໍລິຫານງານຊາວໜຸ່ມ ປະຊາຊົນ ປະຕິວັດລາວ ມະຫາວິທະຍາແຫ່ງຊາດວ່າ: ໃນວັນທີ 1 ພະຈິກ 2017 ຜ່ານມານີ້ ຄະນະຊາວໜຸ່ມ ປະຊາຊົນ ປະຕິວັດລາວ ມະຫາວິທະຍາໄລແຫ່ງຊາດ ໄດ້ສໍາເລັດການສະຫຼຸບຖອດຖອນບົດຮຽນ ແລະມອບໃບຍ້ອງຍໍໃຫ້ແກ່ ສະມາຊິກຊາວໜຸ່ມ ອາສາສະໝັກທີ່ເຂົ້າຮ່ວມກິດຈະກໍາ ອ້າຍ-ເອື້ອຍສອນພາສາອັງກິດໃຫ້ນ້ອງ ທີ່ແຂວງ ບໍລິຄໍາໄຊ ມີຈໍານວນທັງໝົດ 18 ສະຫາຍ, ຍິງ14 ສະຫາຍ, ໄດ້ຈັດງານແລກປ່ຽນວັດທະນາທໍາຊາວໜຸ່ມນັກສຶກສານາໆຊາດ ຂອງນັກສຶກສາ ໃນມະຫາວິທະຍາໄລແຫ່ງຊາດ 3 ຄັ້ງ, ຈັດຕັ້ງອອກແຮງງານລວມສ້າງຂະບວນການສະເຫຼີມ-ສະຫຼອງວັນຊາດທີ 2 ທັນວາ, ເຂົ້າຮ່ວມງານພົບປະມິດຕະພາບຊາວໜຸ່ມ 4 ພາກສ່ວນຄັ້ງທີ່ III ທີ່ແຂວງສາລະວັນ, ສະມາຊິກຊາວໜຸ່ມມະຫາວິທະຍາໄລແຫ່ງຊາດ ໄດ້ປະກອບສ່ວນບໍລິຈາກເລືອດຊ່ວຍເຫຼືອສັງຄົມ ຈໍານວນ 142 ສະຫາຍ, ໄດ້ຈັດພິທີ ປາຖະກະຖາ ເນື່ອງໃນໂອກາດ 100 ປີ ວັນປະຕິວັດເດືອນຕຸລາ ລັດເຊຍ ມີສະມາຊິກຊາວໜຸ່ມເຂົ້າຮ່ວມ 255 ສະຫາຍ. ພ້ອມທັງໄດ້ສະເໜີແຜນການເຄື່ອນໄຫວ ໄຕມາດທີ I ປະຈໍາປີ 2018 ວ່າ: ໄດ້ກະກຽມຈັດຕັ້ງເຜີຍແຜ່ລະບຽບ ແລະສຶກສາອົບຮົມແນວຄິດໃຫ້ສະມາຊິກຊາວໜຸ່ມໃຫ້ໄດ້ຢ່າງໜ້ອຍ 4 ຮາກຖານ, ສືບຕໍ່ເອົາໃຈໃສ່ໃນການປະກອບສ່ວນເຂົ້າໃນຂະບວນການຮຽນ-ການສອນຕາມຄໍາຂວັນ ສອນດີ-ຮຽນເກັ່ງ ທີ່ກະຊວງສຶກສາ ແລະກີລາວາງອອກ ໂດຍເນັ້ນໃສ່ 5 ຫຼັກມູນການສຶກສາ ແລະກຽມຈັດກອງປະຊຸມສະຫຼຸບຜົນງານການເຄື່ອນໄຫວປະຈໍາປີ 2017 ຂອງຄະນະຊາວໜຸ່ມປະຊາຊົນປະຕິວັດລາວ ມະຫາວິທະຍາໄລແຫ່ງຊາດ.
ໂອກາດດຽວກັນ, ສະຫາຍ ຮສ. ໂພສີ ທິບດາວັນ ຄະນະພັກ ມະຫາວິທະຍາໄລແຫ່ງຊາດ ໄດ້ກ່າວໂອ້ລົມຕໍ່ທີ່ປະຊຸມ, ເຊິ່ງສະຫາຍໄດ້ກ່າວບາງຕອນວ່າ: ວຽກງານຊາວໜຸ່ມເປັນວຽກງານທີ່ສໍາຄັນຢ່າງຫຼວງຫຼາຍຕໍ່ການພັດທະນາປະເທດຊາດ, ສະນັ້ນ ຄະນະຊາວໜຸ່ມ ປະຊາຊົນປະຕິວັດລາວ ມະຫາວິທະຍາໄລແຫ່ງຊາດ ຕ້ອງມີຄວາມເຂັ້ມແຂງ, ຫ້າວຫັນໃນການເຄື່ອນໄຫວຕໍ່ໜ້າທີ່ ກໍຄື ຕໍ່ທີ່ສັງກັດຂອງຕົນເອງ. ຄະນະຊາວໜຸ່ມປະຊາຊົນ ປະຕິວັດລາວ ມະຫາວິທະຍາໄລແຫ່ງຊາດ ຕ້ອງບຸກບືນໄປຕາມ 4 ບຸກທະລຸຄື: ບຸກດ້ານແນວຄິດ, ບຸກດ້ານເຝິກຝົນຫຼໍ່ຫຼອມຮໍ່າຮຽນ, ບຸກດ້ານວຽກງານການຈັດຕັ້ງ, ບຸກດ້ານວິຊາຊີບ-ດ້ານວຽກເຮັດງານທໍາ ແລະ 3 ຂໍ້ແຂ່ງ
ຂັນ: ສອນດີ-ສອນເກັ່ງ, ຕ້ານປະກົດການຫຍໍ້ທໍ້ ແລະສ້າງສິ່ງແວດລ້ອມທີ່ດີໃນໂຮງຮຽນ, ສູນ, ສະຖາບັນ, ການສຶກສາ ແລະກີລາ.